text: DJØF: Meget få vil flytte med deres job
  16 november 2015 kl. 14.46
  3900 arbejdspladser rykker fra København og ud i landet, men meget få har tænkt sig at flytte med deres job, viser en undersøgelse foretaget af DJØF.
  Tønders borgmester, Laurids Rudebeck (V), er i dag i København for at overbevise NaturErhvervstyrelsens medarbejdere om, at de roligt kan flytte vestpå. Der er nemlig 20 arbejdspladser fra NaturErhvervstyrelsen, der skal flytte til Tønder.
  Laurids Rudebeck har dog ikke de bedste odds med sig. Ifølge en undersøgelse, som DJØF har lavet blandt sine medlemmer i anledning af, at 3900 statslige arbejdspladser skal flytte væk fra København, vil kun tre ud af 100 flytte med deres job væk fra København. Hele 52 % siger i DJØFs undersøgelse, at intet kan få dem til at overveje at fortsætte i deres nuværende job.
  Over halvdelen (54 %) af de adspurgte svarer i undersøgelsen, at det er familiemæssige årsager, der er grunden til, at de ikke vil flytte med deres job.
  
  